«Unser gemeyner man»: la Republica da las Trais Lias

Il Grischun festivescha ses 200 onns appartegnientscha a la Confederaziun. Per quest motiv dun jau in sguard sin la tradiziun dal pensar democratic en la Veglia Republica ed en noss Chantun. Ils eveniments dal 1803 èn gia vegnids preschentads da Martin Bundi en ina broschura uffiziala dal Chantun.

Punct da partenza furma in maletg satiric ch’è vegnì creà enturn il 1618 e che vegn conservà oz en il Museum retic.

Preschentaziun satirica da la situaziun politica enturn il 1618

La caricatura mussa in um en vestgadira aristocrata. Ad el manca però il chau. Or da ses corp creschan figuras: nus enconuschain il pli sisum las fatschas da Gieri Genatsch, Pompejus Planta e Rudolf Planta, contrahents politics da l’entschatta dals Scumbigls grischuns. Tge ch’il caricaturist tegna dals preditgants e clerics da grond’influenza da lez temp, mussa el sut ils chaus en il culier. Là cumpara il plevon protestant davant in chau d’in bov ed il cleric davant il chau d’in asen. Tranter ils exponents da la politica e da la baselgia chattan ins il chau d’in uffant, d’in nar cun chapitscha, in’auca che maglia in rustg, in luf, il chau d’in urs, in drag che spida fieu, in cot, dus chauns, ina vulp ed in’anda. – Ils mauns dal nobel èn liads ed el tegna trais bursas da raps cun las vopnas da Venezia, Frantscha e Spagna. Ils daners dad aur ed argient – la paja da Judas per las ovras tradituras dals politichers nobels grischuns – crodan per terra.

Il senn da la caricatura sa lascha eruir dalunga, er sche nus na chapin betg senz’auter tut las allusiuns dals simbols animalics dal temp: la noblezza grischuna è dependenta da ses fauturs, da las pussanzas europeicas. Lur agir è segnà da tschorvadad sturna ed infantila e d’engurdientscha animalica, e quai sin donn e cust da tuts.

La preschentaziun para ord vista dad oz bunamain profetica: La data dal 1618 marca l’entschatta da la Guerra da trent’onns en l’Europa ed ella munta per il Grischun l’entschatta da la violenza dals Scumbigls grischuns, la pli gronda crisa da la Republica. Ils ‹scumbigls› han cuzzà fin l’entschatta dals onns quaranta dal 17avel tschientaner ed han gì per consequenza la sperdita temporara da la Vuclina als Spagnols habsburgais.

Il stumpel per il cumenzament da la politica da violenza da las partidas – cun quai èn manegiadas las facziuns dals nobels e lur clientella refurmada e catolica, damai betg partidas en il senn dad oz – è stada la Dretgira nauscha da Tusaun il 1618, a la quala il maletg sa referescha probablamain. Exponents da la partida catolica èn vegnids chastiads là tras preditgants refurmads sco traditurs da la patria, èn per part vegnids condemnads a la mort e per part bandischads dal pajais. Il mazzament da Pompejus Planta tras Genatsch e ses cumplizis appartegna il pli tard suenter Conrad Ferdinand Meyer a las pli renumadas episodas da l’istorgia grischuna.

Ils preditgants e lur aderents da partida han giustifitgà la Dretgira nauscha da Tusaun en scrittiras ch’èn vegnidas derasadas sin plaun internaziunal ed en tut las linguas mundialas da quel temp. Il cuntegn s’opponiva cumplettamain al spiert dal temp da l’entschatta da l’absolutissem europeic. Ils auturs han giustifitgà la situaziun en il Grischun cun la constataziun centrala: «Die Form unseres Regiments ist Democratisch: unnd stehet die erwellung unnd entsetzung der Oberkeiten (...) bey unserem gemeinen man.»

Democrazia n’era betg populara da quel temp en l’Europa, democrazia vegniva mess a pèr cun pussanza da la massa. La Republica grischuna e la Confederaziun valevan tar ils politichers nobels e teoretichers statals en l’Europa en general sco exempels starmentus d’in dischurden caotic. Il stadi absolutistic e centralistic valeva però per modern e futuristic.

Ils auturs grischuns da la scrittira nudavan cunter il flum. Divers da lur arguments valan la paina da vegnir legids anc oz:

«Under allen zeitlichen gnaden unnd gaben / die der liebe Gott dem menschlichen geschlecht zuo verleihen pfleget: ist geistliche und weltliche freyheit des gewüssens unnd selbster regierung mit nichte die geringste: wilen man durch sölcher rechtmessigem gebruch seel / ehr / leyb und guot erhalten kann / und ohne verdriesslichen zwang und trang der selbigen geniessen. Dennenbar sie als ein kostlich kleinot je und allwegen von menniglichen innigklich ist erwünscht und begert worden.»

«Die geistliche und weltliche freyheit des gewüssens unnd selbster regierung» è vegnida dada da Dieu als Grischuns. Lur diever mantegna saun corp ed olma ed è ina pedra preziusa che tuts desidereschan e giavischan. Tut da sasez n’han ils Grischuns però betg retschet questa libertad; els l’han obtegnì entras «sägen Gottes und die krafft seiner stercke / so sich in der redlichen dapfferkeit unserer frommen Altforderen erscheint / dise beyderley freyheit erlanget». (Citats tenor Randolph Head, Demokratie im frühneuzeitlichen Graubünden, Turitg 2001).

Nus fruntain qua sin in mitus da libertad tempriv, sco quai ch’el dueva daventar pli tard ina part dal pensar naziunal dal 19avel tschientaner, l’ideologia purtanta dal stadi liberal. Ma questa direcziun apparentamain democratica – u meglier ditg ‹populistica› – n’è betg stada la sulet decisiva en la Veglia Republica; er en las Trais Lias devi numnadamain ina classa absolutistica ch’ha dominà sin il pli tard en il 18avel tschientaner e ch’ha mess en dumonda la participaziun dal pievel a la politica. Represchentada il pli ferm en las funtaunas è ina furma moderada da l’absolutissem che defendeva proceduras formal-democraticas en las vischnancas, colliadas cun pussanzas de facto aristocratas. La proclamaziun d’in cas spezial democratic en l’Europa, legitimà – tenor ils ‹democrats radicals› da pli baud – tras Dieu, ma para anc oz d’interess. Betg pir en il 19avel tschientaner, mabain gia bler pli baud sa referiv’ins ad in’istorgia eroica. Il maletg sviluppà e – pli correct – construì en la cronica grischuna è vegnì furmà analog a quel da la Confederaziun dal 16avel tschientaner. Interessant è dal reminent ch’ins sa referescha a la libertad da conscienza; quella steva spezialmain a cor als preditgants en vista a las tendenzas d’unificaziun en las monarchias europeicas.

La caricatura maligna ed il text da giustificaziun dals refurmads grischuns mussan duas varts da la medaglia: ils elements democratics da la Republica e la politica dirigida dals aristocrats che vegn crititgada en il fegl sgulant. I fiss damai fauss da crear in maletg ideal da questa democrazia. Co funcziunava però il sistem da la Republica? Quella possedeva be paucas instituziuns. Il sulet organ communabel era la Dieta, ina conferenza da delegads dals curriers da las vischnancas giudizialas (cumins). La giunta directiva da la Dieta, numnada Congress, furmavan ils trais parsuras da las Lias. Els liquidavan ils affars da mintgadi da l’entira Republica, preparavan las dietas e reglavan la correspundenza exteriura cun stadis esters. Mintgatant vegnivan els cumplettads da mintgamai trais fin tschintg curriers da las Trais Lias; quest gremi vegniva numnà ‹Beitag›. La Republica na possedeva nagin’atgna administraziun, nagin’armada e nagin sistem da taglia instituziunalisà. Sias ordinaziuns legislativas sa restrenschevan sin in minimum. La vaira suveranitad statala giascheva tar las vischnancas giudizialas che possedevan ils pli impurtants dretgs suverans sco er la giurisdicziun, inclus ‹Stock und Galgen›. La politica en la Republica era damai il resultat d’ina procedura che cumpigliava tant las vischnancas giudizialas sco er il stadi cumplessiv. La paisa da las vischnancas giudizialas, che correspundevan pli u main a la grondezza dals circuls odierns, era fitg gronda. I na deva nagina via per mitschar dals conclus da las vischnancas, conclus ch’èn sa sviluppads en diversas modas.

In contemplader realistic da la cultura politica da la Trais Lias era a l’entschatta dal 16avel tschientaner il diplomat Giovanni Battista Padavino. Ses rapports per mauns da la regenza da la Republica veneziana sa basavan sin atgnas experientschas e contemplaziuns precisas. A la dumonda co che las tractativas stoppian vegnir manadas, scriva el cun la distanza reservada dal diplomat:

«La procedura da las tractativas sto esser a medem temp publica e secreta. L’emprim ston ins preschentar las propostas als capos che tractan talas e procedan sco ch’i plascha ad els e tramettan talas a las vischnancas giudizialas per obtegnair lur approvaziun, pertge tut quai che vegn decidì senza lur consentiment n’ha nagina u pauca valita. Ma da princip èsi necessari d’infurmar e da tractar cun blers per favurisar las tractativas. Questas ‹praticas› privatas d’influenzar ils capos da las vischnancas giudizialas, da la dieta u ‹Beitag› ston esser accumpagnadas da spesas, regals e renconuschientschas (...). Ils pli blers avevan en talas tractativas varsaquants manaders ch’eran disads da manipular il pievel – ignorant e senz’autra savida che da tgirar ses muvel – uschia ch’els arrivavan nua ch’els vulevan, grazia a lur autoritad u cun auters meds.» (Cità dal talian en il Handbuch der Bündner Geschichte, Cuira 2000, tom 4, p. 89).

Enturn il 1800 – durant il temp da Napoleun – èn stads dumbrads ils dis da questa moda da politica cun sias proceduras da decisiun anarchicas. La furma da la Republica è ida a fin malgrà sias structuras democraticas. Democrazia signifitgava numnadamain en la Veglia Republica en spezial autonomia communala; las vuschs vegnivan dumbradas sco collectiv (tenor vischnancas) e betg tenor ils chaus. Quai n’era pia betg anc la democrazia da l’egualitad giuridica d’individis maiorens sco quai che l’illuminissem postulava. Pervi da questas differenzas tranter la veglia e la nova democrazia avevan a l’entschatta dal 19avel tschientaner blers en il Grischun gronda fadia cun l’idea liberala d’ina democrazia parlamentara.

Il pass en il 19avel tschientaner

La Veglia Republica ha subì il 1799 ina fin sgarschaivla en las Guerras da coaliziun cun truppas estras franzosas ed austriacas. Suenter la sperdita da la Vuclina il 1797 n’era in’independenza statala a basa d’instituziuns fitg simplas e da l’anarchia communala betg pli pussaivla. Uss stev’ins davant las sfidas dal 19avel tschientaner: a l’entschatta dal stadi naziunal cun las dispitas tranter ils aderents conservativs da l’urden absolutistic ed ils liberals innovativs ed a l’entschatta da la revoluziun industriala. Igl è stà l’entschatta da la modernisaziun sin tut ils secturs da la vita.

Er sche tut era different dad oz: varsaquantas reacziuns da contemporans sin la nova situaziun paran dad esser pulit actualas. Pertge che er oz vai per grondas dimensiuns: globalisaziun, Uniun europeica, orientaziun vers regiuns surstatalas; differentas èn (be) las dimensiuns spazialas. Il tema da lez temp sa numnava ‹entrada en la Svizra›, e quel pass snegavan blers enturn il 1800. Napoleun na s’interessava però betg per l’opiniun dal pievel: gia il 1800 è il nov ‹chantun Rezia› vegnì integrà en l’urden da la Helvetica. Il 1803 è suandada la Constituziun da mediaziun dictada da Paris e la naschientscha dal chantun Grischun. Er quest act è stà in eveniment dirigì da Napoleun, schebain che la fundaziun dal Chantun, ils 20 d’avrigl 1803 en la chasa communala da Cuira, è vegnida beneventada dals liberals (ch’èn vegnids numnads pir pli tard uschia). Tredesch artitgels da l’Acta da mediaziun pertutgavan il chantun Grischun. Els cuntegnevan ils emprims pass en direcziun d’in stadi modern: in parlament elegì libramain (Cussegl grond) da 63 commembers cun cumpetenzas legislativas e cun ina regenza (Cussegl pitschen) elegida mintgamai per in onn. Ultra da quai è suandada ina giurisdicziun chantunala, in’entschatta modesta da l’administraziun e la fundaziun da la Scola chantunala (l’emprim d’ina refurmada e d’ina catolica). Quai ch’è restà fin il 1851 èn las vischnancas giudizialas sco plaun politic il pli bass ed ins avess fatg meglier, tenor mia opiniun, da tegnair quellas empè da las singulas vischnancas ch’èn suandadas. Las fusiuns da vischnancas d’ozendi curregian parzialmain puspè quest sbagl istoric. La fin finala èn las Trais Lias svanidas da la charta politica suenter il 1848.

L’Acta da mediaziun, cumpilada da Napoleun, è vegnida resentida en blers circuls sco domini ester. Las emprimas emprovas da modernisaziun vegnan recepidas da la populaziun purila cun sceptica: ins aveva tema – er envers la Svizra – dals gronds custs e da la sperdita da participaziun a la discussiun politica. Las contribuziuns a la Frantscha che fascheva guerra e las recrutaziuns sfurzadas per las armadas napoleonicas n’eran er betg meds adequats per meglierar la tenuta envers il temp nov.

L’Acta da mediaziun sa cumpona da las constituziuns chantunalas dals 13 chantuns vegls e dals 6 ulteriurs chantuns novs ch’èn vegnids stgaffids entras quest’acta (Argovia, Grischun, Son Gagl, Tessin, Turgovia e Vad). A medem temp cuntegna ella er la Constituziun federala dal 1803 sco tala

La chaschun per storscher enavos la roda dal temp pareva dad esser arrivada il 1814, suenter la fin da Napoleun. Ils aderents conservativs dal reschim vegl han savurà la pulvra: il schaner 1814 ha ina rotscha da purs armads da las vischnancas catolicas dal conturn da Cuira sfurzà il Cussegl grond da suttascriver in’extrada da la Svizra. Manader principal era in uffizier austriac da la chasa da Salis-Zezras. En in pamflet entitulà ‹Der Engel des Friedens› è vegnida formulada la finamira politica, numnadamain da restituir la Veglia Republica sut la protecziun da l’Austria. La Svizra vegniva preschentada sco pussanza colonialistica che vuleva reger il Grischun da Turitg anora. Las novas instituziuns (parlament e regenza) dal temp da mediaziun èn vegnidas disfamadas:

«Wenn der Grosse Rat dekretiert und der Kleine exequiert, so regiert nicht das Volk (...). Wenn an der Schweizer Tagsatzung dreiundzwanzig Stimmen gegen die von Bünden schreien, wo ist dann die Volksdemokratie? Wenn der Landammann der Schweiz befiehlt, ists dem Bündner ebenso, als ob Napoleun seinem Korse, oder Mahmud seinen Muselmännern befähle. Besser einem grossen Monarchen [vul dir a l’Austria] als einer Exzellenz von Zürich gehorchen! (...) Wenn diese, des Landammanns Exzellenz, auf die Kantone zur Bedeckung der zwecklosen Spesen, Geldabgaben ausschreibt, so muss der Bündner Bauer sein Salz, Wein, Getreid, und Vieh, seine Bedürfnisse aller Art (nur noch nicht die Luft!) eben so verzollen, und seinen Acker, sein Haus, jawohl seinen, seiner Braut und seiner Kinder Kopf eben so beschnitzen lassen [= far pajar taglia], als der Lombard, der Franzos, Westphäler und St. Galler. Wo ist so die hochgepriesene Freiheit, wo die immer gerühmte Glückseligkeit???» (Facsimile tar Peter Metz, Geschichte des Kantons Graubünden, tom 1, Cuira 1989, inserziun p. 208).

L’emprova da restituir la Veglia Republica è ida da l’aua giu pervi da l’opposiziun da las pussanzas europeicas al Congress da Vienna. Ils aderents dals ‹anghels da la pasch› n’avessan dal reminent era betg cuntanschì la pluralitad en il Grischun. Uschia è il Grischun restà tar la Svizra.

Silsuenter ha il Chantun fatg tras grondas midadas. Las emprimas vias commerzialas èn vegnidas bajegiadas sur il San Bernardin ed il Spleia – sin donn e cust dals stadis vischins Sardegna ed Austria. Igl ha dà emprimas emprovas da domiciliar in’industria ed igl è vegnì inizià grondas correcturas da flums sco per exempel l’ovra da La Nicca en la Tumleastga. Da princip era la populaziun cuntenta d’extrar da la Svizra na discurriva praticamain nagin, gnanc durant il temp da la Guerra da la Lia separatista (1847), cura ch’il Grischun sa tegneva enavos fitg ed empruvava d’intermediar per tema da las partidas veglias.

Be areguard la modernisaziun politica devi deficits, sco quai ch’il suandant artitgel dal 1842 mussa. El è cumparì a chaschun da la Festa federala da tir en la gasetta liberala turitgaisa ‹Pfeil des Tellen›. L’autur era pli probabel da quel temp anc giuven, il politicher grischun Peter Conradin Planta. Jau conclud mia contribuziun cun quest document. Igl è puspè ina satira sco la caricatura d’enturn il 1618. Il text sa fatschenta, exagerond, cun l’orizont fitg stretg e notoric da blers burgais da vischnancas grischunas e da l’‹aura popularis› dals politichers da quel temp. Per ils giuvens liberals gieva il tempo viaden en il temp modern memia plaun. Tenor si’opiniun avevan ils Grischuns anc adina in orizont memia stretg:

«Wie soll des Bündners Herz weit werden? Seine Gemeinde ist ihm Alles, sie umfasst seine Zukunft und seine Vergangenheit, ihre Marken bezeichnen die Grenzen seines Ideenkreises. Seine Verknüpfung mit einer grössern bürgerlichen oder menschlichen Gesellschaft macht sich bei ihm kaum oder höchst vorübergehend fühlbar. Wenn es weit kommt, so ist sein Hochgericht ein Gegenstand seines Interesses. Was bietet der Staat? Wenig, so wenig, als er ihm. Nur im Vorübergehen vernimmt er, dass jenseits der Berge, in Chur, eine Regierung sitze, und geht, ohne sich darum zu bekümmern, seines Weges fort. Was sie dort thue, weiss er nicht, und dass sie überhaupt etwas zu thun habe, kann er nicht begreifen (...), er meint, sie ‹fresse› blos, und wenn es ihm nach ginge, so würde er sie gänzlich abschaffen. Desto mehr Theilnahme – meint man – wird er den Angelegenheiten der Gemeinde widmen. Nicht so sehr! Wozu eine solche? Es geht auch ohne sie; er ist froh, wenn man ihn ungeschoren lässt, und ungeschoren bleibt er, denn die Hand der Vorsteher ruht auf ihm so gelinde als möglich; sie sind die Diener der Gemeinde, sie vermeiden es, sich die aura popularis zu verderben und suchen auch ihrerseits möglichst ungeschoren vom Amte zu treten. Diese nonchalance, dieses Sichgehenlassen ist beim Bündner karakteristisch; seine Liebe zum Alten, sein Stabilismus ist eine Folge davon, er verwirft die Neuerungen im Staatswesen sowohl als in seinem engem Kreise, weil er die Nothwendigkeit davon nicht einsieht, weil er sich ohne sie wohl befindet, weil sie störend in seinen Gedankenkreis eingreifen und seinen trägen Schlummer unterbrechen.» (Pfeil des Tellen III, 1842, p. 89s.).

Ch’il temp è sa midà dapi lura, nagin che na snega. Però ina tscherta ‹longue durée› da diversas structuras da mentalitad n’è betg da survesair, pensain be a la discussiun actuala pervi da la nova Constituziun chantunala.

Carta commemorativa dal gieu festiv da la Chalavaina 1899. Gia da quel temp han ins festivà la reuniun cun la Svizra

Indicaziuns bibliograficas

Georg Jäger. «...ungelehrt und ohne jedes andere Wissen, ausser der Pflege des Viehs...». 200 onns chantun Grischun: pertutgant la tradiziun dal pensar democratic en noss Chantun. En: Sulom surmiran 2003, p. 42−49. Maletg da la cuverta: Museum retic. Tut ils dretgs d’autur(a) / chasa editura resalvads. Ediziun epub: www.chattà.ch (2014).